আদি ইবন আরতা আল-ফাজারি

**আদি ইবনে আরতা আল-ফাযারি** (; মৃত্যু ৭২০ খ্রি) ছিলেন উমাইয়া খিলাফতের একজন কর্মকর্তা, যিনি খলিফা উমর ইবনে আব্দুল আজিজের শাসনামলে ৭১৭ থেকে ৭২০ সাল পর্যন্ত বসরা শহরে গভর্নর হিসেবে দায়িত্ব পালন করেন। এর কিছুদিন পরেই ইয়াজিদ ইবনুল মুহাল্লাবের বিদ্রোহ চলাকালে তিনি নিহত হন।

## দ্বিতীয় উমরের শাসনামলে
আদি ইবনে আরতা খলিফা উমর ইবনে আব্দুল আজিজের খিলাফতে ৭১৭ সালে তাঁর সিংহাসনে আরোহণের কিছুদিন পরই বসরার গভর্নর হিসেবে নিয়োগপ্রাপ্ত হন। নিয়োগ পাওয়ার পর তিনি বসরায় গিয়ে দায়িত্ব গ্রহণ করেন এবং তার পূর্বসূরি ইয়াজিদ ইবনে মুহাল্লাবকে গ্রেপ্তারের নির্দেশ দেন, যাকে উমর ইবনে আবদুল আজিজ ইরাকের গভর্নর পদ থেকে অপসারণ করেছিলেন। ইয়াজিদকে গ্রেপ্তার করার পর আদি তাকে সিরিয়ায় খলিফার দরবারে পাঠিয়ে দেন, যেখানে তাকে কারাগারে বন্দি করা হয়।

উমর ইবনে আব্দুল আজিজের পুরো খিলাফতকাল জুড়েই আদি বসরার গভর্নর হিসেবে দায়িত্ব পালন করেন। তবে সাবেক গভর্নর ইয়াজিদ ইবনে মুহাল্লাবের মতো তিনি পুরো ইরাক ও পূর্বাঞ্চলীয় প্রদেশগুলোর উপর কর্তৃত্ব পাননি; বরং কুফা ও খুরাসান আলাদা গভর্নরদের অধীনে রাখা হয়। তবুও তার শাসনাধীন এলাকা যথেষ্ট বিস্তৃত ছিল; তিনি পশ্চিমে বসরা ও বাহরাইন থেকে শুরু করে পূর্বে সিন্ধু পর্যন্ত বিস্তৃত অঞ্চলের দায়িত্ব ছিলেন। প্রথমদিকে ওমানও তার অধীনে ছিল; কিন্তু সেখানে তার নিযুক্ত প্রতিনিধির শাসন নিয়ে অভিযোগ ওঠায় উমর ইবনে আবদুল আজিজ পরে ওমানকে তার এখতিয়ার থেকে প্রত্যাহার করে নেন।

আদির শাসনামলে বসরায় বিভিন্ন জনকল্যাণমূলক উন্নয়ন কাজ পরিচালিত হয়। তিনি শহরবাসীর জন্য পানির ব্যবস্থা করতে একটি খাল খননের নির্দেশ দেন, যা তার নামানুসারে নামকরণ করা হয়। এছাড়াও আরেকটি খাল নির্মাণ করা হয়, যা তার প্রধান পুলিশ কর্মকর্তার নামে নামকরণ করা হয়। তিনি বসরায় গভর্নরের বাসভবন সম্প্রসারণ করতে চেয়েছিলেন; কিন্তু খলিফা উমর ইবনে আবদুল আজিজ তাকে এ পরিকল্পনা থেকে বিরত থাকতে পরামর্শ দেন বলে জানা যায়।

তার শাসনামলে ৭১৮–৭১৯ খ্রিস্টাব্দে এক ভয়াবহ মহামারী (প্লেগ) ছড়িয়ে পড়ে, যা ইতিহাসে *আদি ইবনে আরতার প্লেগ* নামে পরিচিত হয়ে যায়।

## মুহাল্লাবি বিদ্রোহ
৭২০ সালের ফেব্রুয়ারি মাসে খলিফা উমর ইবনে আবদুল আজিজের মৃত্যুর অল্প কিছুদিন পরেই আদি নতুন খলিফা ইয়াজিদ ইবন আবদুল মালিকের কাছ থেকে একটি বার্তা পান। ওই বার্তায় জানানো হয় যে, ইয়াজিদ ইবনে মুহাল্লাব কারাগার থেকে পালিয়ে গেছে এবং সম্ভবত সে ইরাকের দিকে অগ্রসর হচ্ছে। খলিফার নির্দেশে আদি বসরা শহরে অবস্থানরত মুহাল্লাবি পরিবারের সদস্যদের গ্রেফতার করে কারারুদ্ধ করেন এবং ইয়াজিদের সঙ্গে সম্ভাব্য সংঘর্ষের জন্য প্রস্তুতি নিতে শুরু করেন। স্থানীয় সেনাবাহিনী সংগঠিত করা হয় এবং শহরের চারপাশে একটি পরিখা খনন করা হয়।

কিন্তু ইয়াজিদ যখনই বসরার দিকে অগ্রসর হতে থাকেন, তখন আদির প্রতিরক্ষা ব্যবস্থা ধীরে ধীরে ভেঙে পড়তে শুরু করে। তার অনেক সৈন্যই ইয়াজিদের বিরুদ্ধে যুদ্ধ করতে অস্বীকৃতি জানায় এবং যে বাহিনী তাকে থামানোর জন্যে পাঠানো হয়, তা কোনো প্রকার বাধা না দিয়েই ইয়াজিদকে অতিক্রম করতে দেয়। ইয়াজিদ বসরার লোকদের অধিক ভাতা প্রদানের প্রস্তাব দেন, যা তার জনপ্রিয়তাকে আরও বাড়িয়ে দেয়। ফলে তিনি বসরায় পৌঁছালে খুব একটা বাধা ছাড়াই শহরে প্রবেশ করতে সক্ষম হন।

আদির প্রতি অনুগত সিরীয় ও বসরীয় সৈন্যরা বসরা দুর্গের বাইরে প্রতিরোধ গড়ে তোলার চেষ্টা করলেও তারা পরাজিত হয় এবং ইয়াজিদের সৈন্যরা দুর্গ দখল করে নেয়। আদির অবশিষ্ট সৈন্যরা কুফার দিকে পালিয়ে যায়। আদি নিজে বন্দি হন এবং তাকে ইয়াজিদের সামনে আনা হয়, যেখানে ইয়াজিদ তাকে কারারুদ্ধ করার নির্দেশ দেন।

বসরা শহরে বিজয় লাভের পর ইয়াজিদ আদিকে ওয়াসিতে স্থানান্তর করেন, যা তখন তার ছেলে মুয়াবিয়া ইবন ইয়াজিদ আল মুহাল্লাবের অধীনে ছিল। সেখানে তিনি বন্দি অবস্থায় ছিলেন, যতক্ষণ না ৭২০ সালের আগস্টে ইয়াজিদ মাসলামা ইবনে আব্দুল মালিকের বিরুদ্ধে যুদ্ধে নিহত হন। ইয়াজিদের মৃত্যুর খবর ওয়াসিতে পৌঁছালে মুয়াবিয়া তার পিতার মৃত্যুর প্রতিশোধ নিতে আদি ও তার পুত্র মুহাম্মাদসহ কয়েকজন বন্দিকে বের করে এনে হত্যা করে।

## তথ্যসূত্র


## উৎস

* Al-Baladhuri, Ahmad ibn Jabir. *The Origins of the Islamic State, Part II.* Trans. Francis Clark Murgotten. New York: Columbia University, 1924.
* Dols, Michael W. "Plague in Early Islamic History." Journal of the American Oriental Society 94.3 (1974): 371–383.
* Ibn Khallikan, Shams al-Din Abu al-Abbas Ahmad ibn Muhammad. *Ibn Khallikan's Biographical Dictionary, Vol. IV.* Trans. Bn. Mac Guckin de Slane. Paris: Oriental Translation Fund of Great Britain and Ireland, 1871.
* Ibn Kutaybah, Abu Muhammad 'Abd Allah ibn Muslim. *Al-Ma'arif.* Ed. Tharwat Ukasha. 2nd ed. Cairo: Dar al-Ma'arif, 1969.
* Khalifah ibn Khayyat. *Tarikh Khalifah ibn Khayyat.* Ed. Akram Diya' al-'Umari. 3rd ed. Al-Riyadh: Dar Taybah, 1985.
* Al-Mas'udi, Ali ibn al-Husain. *Les Prairies D'Or, Tome Cinquième.* Trans. C. Barbier de Meynard. Paris: Imprimerie Nationale, 1869.
* 
* Al-Rawas, Isam. *Oman in Early Islamic History.* Reading, UK: Garnet Publishing Limited, 2000. 
* Shaban, M. A. *Islamic History A.D. 600-750 (AH 132): A New Interpretation.* Cambridge: Cambridge University Press, 1971. 
* Al-Ya'qubi, Ahmad ibn Abu Ya'qub. *Historiae, Vol. 2.* Ed. M. Th. Houtsma. Leiden: E. J. Brill, 1883.

বিষয়শ্রেণী:উমাইয়া গভর্নর
বিষয়শ্রেণী:৭২০-এ মৃত্যু
বিষয়শ্রেণী:৮ম শতাব্দীর আরব ব্যক্তি
বিষয়শ্রেণী:৮ম শতাব্দীর উমাইয়া খিলাফতের ব্যক্তি